Pikitup-lede moet dadelik terugkeer werk toe, sê SamwuPikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Die nasionale kantoor van die munisipalewerkersvakbond Samwu het Vrydag sy streeksleierskap versoek om lede by Johannesburg se vullisverwyderingsmaatskappy Pikitup, toe te laat om dadelik terug te keer werk toe. Pikitup-werkers maak amok in die stad sedert die staking oor salariskwessies begin het, deur vullisdromme dwarsoor die stad om te keer. Stakende Pikitup-werkers het egter glo Vrydag met lede van die Suid-Afrikaanse Polisiediens en beamptes van die Johannesburgse metropolisie in Rissikstraat gebots. Die stakende werkers is met skokgranate bestook in ŉ poging om hulle te verjaag. Een besering is aanvanklik aangemeld, toe ŉ vrou glo deur ŉ rubberkoeël getref is. Sy is na ŉ nabygeleë hospitaal geneem. Paul Tlhabang, streeksadjunksekretaris van Samwu, was nie dadelik beskikbaar vir kommentaar nie. Pikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Vrydag is die derde dag van die onwettige staking, ondanks ŉ ultimatum wat die maatskappy Donderdag uitgereik het dat die werkers moet terugkeer. Volgens ŉ verklaring wat namens Samwu se nasionale kantoor uitgereik is, het die vakbond met streeksleierskap, wat tans die betogings lei, in gesprek getree. “Ons het stappe gedoen om seker te maak dat ons lede se wettige griewe aangespreek word en ons sal in dié verband met Pikitup-bestuur vergader. Ons doen ŉ beroep op lede by Pikitup om terug te keer werk toe, sodat die proses voortgesit kan word. Ons lede moet terugkeer werk toe sodra die volgende skof begin,” het Samwu gesê.